ധോണിപ്പടക്ക് മുന്നില് മുംബൈ മുട്ടുകുത്തി ചെന്നൈ സൂപ്പര് കിംഗ്സിന് 20 റണ്സിന്റെ ജയം ഐപിഎല്ലില് മുംബൈയെ തകര്ത്ത് ചെന്നൈ സൂപ്പര് കിംഗ്സ്. യുഎഇയില് പുനരാരംഭിച്ച ടൂര്ണമെന്റിലെ ആദ്യ മത്സരത്തില് 20 റണ്സിനാണ് ചെന്നൈയുടെ വിജയം. ആദ്യം ബാറ്റ് ചെയ്ത ചെന്നൈ നിശ്ചിത 20 ഓവറില് 6 വിക്കറ്റ് നഷ്ടത്തില് 156 റണ്സെടുത്തു. മറുപടി ബാറ്റിംഗില് മുംബൈക്ക് 8 വിക്കറ്റ് നഷ്ടത്തില് 136 റണ്സെടുക്കാനെ സാധിച്ചുള്ളു ഓപണര് റിതുരാജ് ഗെയ്ക്ക് വാദിന്റെ ഒറ്റയാള് പ്രകടനമാണ് ചെന്നൈയെ പൊരുതാവുന്ന സ്കോറിലെത്തിച്ചത്. മൂന്ന് മുന്നിര ബാറ്റ്സ്മാന്മാര് പൂജ്യത്തിന് പുറത്തായ ഇന്നിംഗ്സില് റിതുരാജ് നേടിയത് 58 പന്തില് പുറത്താകാതെ 88 റണ്സാണ്. 9 ഫോറും നാല് സിക്സും സഹിതമായിരുന്നു അദ്ദേഹത്തിന്റെ ഇന്നിംഗ്സ്. ഡുപ്ലസി, മൊയിന് അലി, അമ്ബട്ടി റായിഡു എന്നിവര് പൂജ്യത്തിന് പുറത്തായി. 7 റണ്സ് എടുക്കുന്നതിനിടെ ചെന്നൈക്ക് മൂന്ന് വിക്കറ്റുകള് നഷ്ടപ്പെട്ടിരുന്നു. 24 റണ്സ് എടുക്കുന്നതിനിടെ നാല് വിക്കറ്റുകളും വീണ ചെന്നൈയെ ജഡേജയും റിതുരാജും ചേര്ന്നുള്ള കൂട്ടുകെട്ടാണ് 100 കടത്തിയത്. ജഡേജ 26 റണ്സും ബ്രാവോ 23 റണ്സുമെടുത്തു. നായകന് ധോണി 3 റണ്സിനും സുരേഷ് റെയ്ന 4 റണ്സിനും വീണു. മുംബൈക്ക് വേണ്ടി ബോള്ട്ട്, ബുമ്ര, ആദം മിലിന് എന്നിവര് രണ്ട് വീതം വിക്കറ്റുകള് വീഴ്ത്തി മറുപടി ബാറ്റിംഗില് മുംബൈയുടെ തുടക്കവും തകര്ച്ചയോടെയായിരുന്നു. 37 റണ്സ് എടുക്കുന്നതിനിടെ അവര്ക്ക് മൂന്ന് വിക്കറ്റുകള് വീണു. 40 പന്തില് 50 റണ്സെടുത്ത സൗരഭ് തിവാരി മാത്രമാണ് പിടിച്ചു നിന്നത്. രോഹിതിന്റെ അഭാവത്തില് പൊള്ളാര്ഡാണ് ടീമിനെ നയിച്ചത്. ഡികോക്ക് 17 റണ്സും അന്മോല്പ്രീത് സിംഗ് 16 റണ്സും പൊള്ളാര്ഡ് 15 റണ്സുമെടുത്തു. ചെന്നൈക്ക് വേണ്ടി ബ്രാവോ മൂന്ന് വിക്കറ്റും ദീപക് ചാഹര് രണ്ടും ഹേസില്വുഡ്, ഷാര്ദൂല് താക്കൂര് എന്നിവര് ഓരോ വിക്കറ്റും വീഴ്ത്തി